Angajoqqaanut paasissutissiissut

Mæslingit

*Mæslingertoqarsimammat* ilitsersuut atuaruk meeqqallu nappaammut ersiuteqarpat sulisut tamatuminnga ilisimatikkit.

Mæslingerneq meeqqat nappaatigaat tappiorannartumik virus-imik patsiseqartoq. Nappaat peruluutaasinnaavoq kingunerluuteqarsinnaallunilu. Meeqqanik akiuussutissiisarnermut maleruagassani mæslingimut akiuussutissinneqarnissaq ilaavoq.

MFR-imik akiuussutissiisalernermiit qaqutiguinnaq mæslingertoqartalerpoq.

Tunillatsinneq

Assaat atortulluunniit qisermik mingutsinneqarsimasut aqqutigalugit imal. quersornikkut tangajornikkulluunniit serpalinnernik silaannarmiittunik najuussinikkut nappaat tunillaattarpoq. Nappaat tuniluutiasuuvoq.

Tunillaasinnaaffik: Meeqqap tunillatsinneraniit ullut arfineq marluk qaangiunneranniit imal. nuffasernermiit aniorneqalernerup kingorna ullut sisamat qaangiunnissasa tungaanut.

Nappaammut ersiutit

Tunillatsinnermiit napparsimalernissap tungaanut sivisussusaa: Ullut 10.

Nappaat marlunnik immikkoortortaqarpoq. Immikkoortoq siulleq ullunik marlunniit sisamanut sivisussusilik kissaruluffiuvoq (39-40° C), inuummarliorfiulluni, sorlunnik milinngatsiffiulluni, quersorfiulluni isinullu ippiuutaalluni aappillersitsillunilu. Ullup unnuallu ataatsip qaangiunnerani kissarneqanngingajareerluni immikkoortup tullia kissarululeqqinnikkut aniorneqalernikkullu aallartittarpoq.

Kiinaq siutillu tunui ullut marluk qaangiunnerini timip sinneranut avatinullu siaruaattumik aniorneqalersarput. Aniornerit toorneeqqatut isikkullit aappalaartut imminnut kattukiartorlutik annertujaanngorlutik ataatsimuulersarput. Aniornerit qaqutiguinnaq ungillersinnaasarput. Ullut marlussuit aniorneqareernermi kissarneq appariartulersarpoq.

Nappaat sapaatip akunneranik sivisussuseqarajuttoq meeqqanit peruluutaangaatsiarsinnaasarpoq.

Nakorsartinneq

Nappaat nakorsarneqarsinnaanngilaq kingunerluutaasinnaasulli nakorsarneqartarput.

Taama nappaateqartoqartillugu maleruagassat

Mæslingertoqartillugu iliuuseqarnissaq Nunatsinni Nakorsaaneqarfiup akisussaaffigaa.

Kingunerluutaasinnaasut

Aniorneqalernermiit ullut marluk qaangiunnerini kissarneq appariartulinngippat imal. meeraq kissarneqaqqilerpat tamanna kingunerlutitsinermik patsiseqarsinnaavoq.

Kingunerluutaasartut nalinginnaanerit tassaapput siutip iluagut aseruuttoornikkut siuserineq, puatsigullu nuammik nipititsineq qaqutigulli navianaatilinnik soorlu qaratsap ameraasaagut aseruuttoornermik qaratsakkullu aseruuttoornermik kingunerluuteqartoqarsinnaavoq.

Meeqqerivimmukaqqinnissaq

Mæslingerneq meeqqamut nukillaarnartuuvoq nappaatinullu akiuussinnaasusaanik annikillisitsisarluni. Meeraq nappaammik kingunerlutitseqqunagu nukittoqqippat aatsaat paaqqinnittarfimmut atuarfimmulluunniit utertinneqassaaq.